CELEX: 62021CN0445
Language: mt
Date: 2021-07-15 00:00:00
Title: Kawża C-445/21: Talba għal deċiżjoni preliminari mressqa mis-Sofiyski gradski sad (il-Bulgarija) fil-15 ta’ Lulju 2021 – “EUROBANK BULGARIA” АD vs NI, RZ, “DMD DEVELOPMENTS” ООD

11.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 412/6
            
         
      Talba għal deċiżjoni preliminari mressqa mis-Sofiyski gradski sad (il-Bulgarija) fil-15 ta’ Lulju 2021 – “EUROBANK BULGARIA” АD vs NI, RZ, “DMD DEVELOPMENTS” ООD
      (Kawża C-445/21)
      (2021/C 412/03)
      Lingwa tal-kawża: il-Bulgaru
      
         Qorti tar-rinviju
      
      Sofiyski gradski sad
      
         Partijiet fil-kawża prinċipali
      
      
         Rikorrent:“EUROBANK BULGARIA” АD
      
         Konvenuti: NI, RZ, “DMD DEVELOPMENTS” ООD
      
         Domandi preliminari
      
      
                  1)
               
               
                  Il-kunċett ta’ “konsumatur”, li jintuża fl-Artikolu 17 tar-Regolament (UE) Nru 1215/2012 tal-Parlament Ewropew u tal-Kunsill tat-12 ta’ Diċembru 2012 dwar il-ġurisdizzjoni u r-rikonoxximent u l-eżekuzzjoni ta’ sentenzi fi kwistjonijiet ċivili u kummerċjali (1) għandu jiġi interpretat fid-dawl tal-kontenut ikkonfermat ta’ dan il-kunċett fid-Direttiva tal-Kunsill 87/102/KEE tat-22 ta’ Diċembru 1986 għall-approssimazzjoni tal-liġijiet, regolamenti u dispożizzjonijiet amministrattivi ta’ l-Istati Membri dwar il-kreditu lill-konsumatur (2), jew għandu kontenut speċifiku għalih?
               
            
                  2)
               
               
                  Fil-kuntest tal-eżami tal-kwalità ta’ “konsumatur”, huwa determinanti l-għan li joħroġ mill-effetti legali tal-kuntratt, f’dan il-każ il-possibbiltà li jiġi ġġenerat profitt fil-futur (l-intenzjoni tal-investiment), jew hija rilevanti r-rabta bejn il-kuntratt u l-attività kummerċjali jew professjonali mwettqa mill-persuna fiżika fil-mument tal-konklużjoni tal-kuntratt?
               
            
                  3)
               
               
                  Il-kunċett ta’ “kuntratt għal self li jitħallas bin-nifs”, li jintuża fl-Artikolu 17(1)(b) tar-Regolament Nru 1215/2012, għandu jiġi interpretat fis-sens li japplika biss għal kuntratt li jikkonċerna beni (beni fiżiċi, beni mobbli), jew għandu jiġi interpretat fis-sens li jkopri kull kuntratt għal self, inklużi kuntratti għal kreditu bankarju intiż għax-xiri ta’ proprjetà immobbli residenzjali?
               
            
                  4)
               
               
                  Sa fejn fir-rigward tal-kunċett ta’ “domiċilju” r-Regolament Nru 1215/2012 jirreferi, fl-Artikolu 62(1) tiegħu, għad-dritt nazzjonali tal-qorti adita, huwa possibbli li mir-Regolament Nru 1215/2012 jinstiltu kriterji awtonomi sabiex tiġi kkonfermata l-eżistenza tad-domiċilju fit-territorju tal-Istat Membru li l-qorti tiegħu tkun adita b’kawża kontra konsumatur (pereżempju indikazzjoni formali tar-rabta mat-territorju inkwistjoni)?
               
            
                  5)
               
               
                  Sa fejn kuntratt ta’ kreditu intiż għax-xiri ta’ proprjetà immobbli residenzjali jista’ jitqies li huwa kuntratt konkluż ma’ konsumatur fis-sens tal-Artikolu 17(1)(c) tar-Regolament Nru 1215/2012, kif għandu jinftiehem il-kunċett ta’ “residenza abitwali”, li jintuża fl-Artikolu 19(3) tal-istess regolament, u b’mod partikolari jista’ jitqies li din hija marbuta maċ-ċentru tal-interessi prinċipali tal-konsumatur?
               
            
                  6)
               
               
                  Fil-każ li r-Regolament Nru 1215/2012 jistabbilixxi kriterji awtonomi fir-rigward tal-kunċett ta’ “domiċilju”, huwa meħtieġ li, sabiex jiġi żgurat l-effett utli tiegħu, il-ġurisdizzjoni lokali tiġi ddeterminata wkoll fuq il-bażi ta’ dan il-kunċett?
               
            
         (1)  ĠU 2012, L 351, p. 1.
      
         (2)  ĠU Edizzjoni Speċjali bil-Malti, Kapitolu 15, Vol. 1, p. 326.